**Soliq kodeksi: Soliq imtiyozlari berish bilan bog‘liq o‘zgartish va qo‘shimchalar kiritildi**

 Joriy yilning 14-oktabr kuni “O‘zbekiston Respublikasining ayrim qonun hujjatlariga o‘zgartish va qo‘shimchalar kiritish to‘g‘risida”gi Qonun qabul qilindi.

Mazkur hujjat bilan Soliq kodeksining 99, 100, 101, 243, 312, 378, 483-moddalariga o‘zgartish va qo‘shimchalar kiritildi.

**100-moddaning 2-qismi 3/1-band bilan, 101-modda 10-qism bilan to‘ldirildi. Unga ko‘ra,** uch yildan ortiq faoliyati davomida hisoblangan soliqlarni o‘z vaqtida to‘lab kelgan manfaatdor shaxslar moliyaviy ahvoliga ko‘ra soliq qarzini belgilangan muddatlarda to‘lash imkoniyatiga ega bo‘lmaganda soliqlarni to‘lashni kechiktirish yoki bo‘lib-bo‘lib to‘lash imkoniyatiga ega bo‘ldi. Bunda muddati kechiktirilishi yoki bo‘lib-bo‘lib to‘lanishi lozim bo‘lgan summa oxirgi uch yil davomida to‘langan soliq summalarining 50 foizidan oshmasligi lozim.

**Bunda Soliq kodeksining** 17-moddasida ko‘rsatilgan soliqlarni, shuningdek aylanmadan olinadigan soliqni to‘lashni kechiktirish yoki bo‘lib-bo‘lib to‘lash imkoniyati **Davlat soliq qo‘mitasi tomonidan** Soliq kodeksining 11-bobida belgilangan tartibda mol-mulkni garovga bermagan holda, kafilliksiz yoki bank kafolatisiz taqdim etiladi. Jismoniy shaxslardan olinadigan daromad solig‘i, ijtimoiy soliq, to‘lov manbaida olinadigan foyda solig‘i hamda soliq agenti sifatida to‘lanadigan qo‘shilgan qiymat solig‘i bundan mustasno. Bu S**oliq kodeksining 99-modasi 1-qismi 1-bandida belgilandi.**

**243-modda 1-qismining 18-bandi tahrirlandi. Unga ko‘ra endilikda  q**immatbaho metallardan ishlangan bank va o‘lchovli quymalarini, qimmatbaho metallardan ishlangan quyma (investitsiya) tangalarni (numizmatika maqsadlari uchun foydalaniladigan tangalardan, shuningdek qimmatbaho metallardan ishlangan chet el tangalaridan tashqari), zargarlik buyumlarini, qimmatbaho metallarni ishlab chiqarish jarayonida hosil bo‘ladigan parchalarni va chiqindilarni, qimmatbaho va yarim qimmatbaho toshlarni, shuningdek, qimmatbaho metallardan va qimmatbaho toshlardan yasalgan yarim tayyor mahsulotlarni realizatsiya qilish aylanma soliq solishdan ozod etiladi.

**312-modda 2-qismiga kiritilgan o‘zgarishlarga ko‘ra, s**oliq to‘lovchining ilmiy tadqiqotlarga va (yoki) tajriba-konstruktorlik ishlanmalariga doir xarajatlari, amortizatsiya qilinadigan aktivlarni olishga oid xarajatlardan tashqari, tegishli ilmiy tadqiqotlar va (yoki) tajriba konstruktorlik ishlanmalarining natijasidan qatʼi nazar, ushbu moddada nazarda tutilgan tartibda bunday tadqiqotlar va ishlanmalar (xizmatlarning alohida bosqichlari) tugallangan va (yoki) qabul qilish-topshirish dalolatnomasini taraflar imzolaganidan keyin 2-koeffitsiyent qo‘llanilgan holda chegirib tashlanadi.

**378-modda 16-bandining ikkinchi xatboshisi tahrirlandi:**

“O‘zbekiston Respublikasining professional va oliy taʼlim tashkilotlarida taʼlim olish (o‘zining, shuningdek yigirma olti yoshga to‘lmagan farzandlarining yoki erining (xotinining) taʼlim olishi) uchun to‘lov”

Yaʼni oliy va o‘rta-maxsus taʼlim tashkilotlarida o‘qish uchun yo‘naltiriladigan soliq solinishi lozim bo‘lgan ish haqi va boshqa daromadlar ham soliq solinmaydigan daromadlar deb hisoblanadi.

 **483-modda 7- va 8- qismlar bilan to‘ldirildi:**

“Hunarmand uyushmasining aʼzolariga berilgan soliq imtiyozlari “O‘zbekzargarsanoati” uyushmasining aʼzolari bo‘lgan zargarlik buyumlarini ishlab chiqaruvchi YATTlarga nisbatan **2023-yil 1-martga qadar** bo‘lgan davr uchun tatbiq etiladi”.

Orolbo‘yida innovatsiyalarni qo‘llab-quvvatlash uchun jamg‘armasi uchun belgilangan tartibda shakllantiriladigan ro‘yxatlar bo‘yicha O‘zbekiston hududiga olib kiriladigan mamlakatda o‘xshashi ishlab chiqarilmaydigan ilmiy-laboratoriya asbob-uskunasi, reagentlar va sarflash materiallari **2024-yil 1-yanvarga qadar** bo‘lgan davr uchun QQSdan ozod etiladi”.